Document ID: 32005D0935

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2005
για την τροποποίηση της απόφασης 2005/237/ΕΚ όσον αφορά την κοινοτική οικονομική συνδρομή για τη λειτουργία κοινοτικού εργαστηρίου αναφοράς για τη γρίπη των πτηνών το 2005
[κοινοποιηθείσα υπό τον αριθμό Ε(2005) 5617]
(Το κείμενο στην αγγλική γλώσσα είναι το μόνο αυθεντικό)
(2005/935/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 28 παράγραφος 2,
Εκτιμώντας τα ακόλουθα:
(1)
Η οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των πτηνών (2) καθορίζει τα κοινοτικά μέτρα καταπολέμησης που πρέπει να εφαρμόζονται στην περίπτωση εμφάνισης κρουσμάτων της γρίπης των πτηνών σε εγκαταστάσεις εκτροφής πουλερικών. Προβλέπει επίσης τον καθορισμό εθνικών εργαστηρίων για τη γρίπη των πτηνών και ένα κοινοτικό εργαστήριο αναφοράς για τη γρίπη των πτηνών.
(2)
Με την απόφαση 2005/237/ΕΚ της Επιτροπής, της 15ης Μαρτίου 2005, για την οικονομική συνδρομή από την Κοινότητα για την λειτουργία κοινοτικού εργαστηρίου αναφοράς στον τομέα της ζωικής υγείας και των ζώντων ζώων το 2005 (3), χορηγείται κοινοτική οικονομική συνδρομή στο κοινοτικό εργαστήριο αναφοράς για την γρίπη των πτηνών που ορίζεται στην οδηγία 92/40/ΕΟΚ.
(3)
Οι πρόσφατες εξελίξεις της κατάστασης της γρίπης των πτηνών στην Κοινότητα και τις τρίτες χώρες οδήγησαν σε σημαντική αύξηση του όγκου εργασίας που πρέπει να εκτελεσθεί στο κοινοτικό εργαστήριο αναφοράς για την γρίπη των πτηνών σε σχέση με αυτή τη νόσο. Η αύξηση οφείλεται κυρίως στον χαρακτηρισμό των υποβαλλόμενων ιών στο εργαστήριο και την παραγωγή και την ενημέρωση του υφιστάμενου συνόλου αντιδραστηρίων και τη διανομή τους.
(4)
Επιπρόσθετα το κοινοτικό εργαστήριο αναφοράς για τη γρίπη των πτηνών διαδραματίζει βασικό ρόλο για την υποστήριξη των μονάδων διάγνωσης στα εθνικά εργαστήρια αναφοράς γρίπης των πτηνών, περιλαμβάνοντας επισκέψεις στα εργαστήρια αυτά.
(5)
Η διεύρυνση του οπλοστασίου διαθεσίμων διαγνωστικών μέσων, όπως η επικύρωση νέων μοριακών τεχνικών και η μεθοδολογία έκδοσης προτύπων και διεξαγωγή διεργαστηριακών δοκιμών που προστίθενται στις λειτουργίες και καθήκοντα του εγκεκριμένου προγράμματος εργασίας για το 2005 αύξησε τη δραστηριότητα του κοινοτικού εργαστηρίου αναφοράς για την γρίπη των πτηνών.
(6)
Η Επιτροπή ανέλυσε τις πρόσθετες πληροφορίες που παρασχέθηκαν από το κοινοτικό εργαστήριο αναφοράς για τη γρίπη των πτηνών για τις δαπάνες που απαιτούνται για το 2005. Λαμβάνοντας υπόψη την πληροφορία, ότι η οικονομική συμβολή της Κοινότητας στις ανάγκες του εν λόγω εργαστηρίου θα πρέπει να προσαρμοστεί και ως εκ τούτου είναι ενδεδειγμένη η χορήγηση πρόσθετης χρηματοδότησης για το 2005.
(7)
Η απόφαση 2005/237/ΕΚ θα πρέπει να τροποποιηθεί αντίστοιχα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 3 της απόφασης 2005/237/ΕΚ, το ποσό «135 000 ευρώ» αντικαθίσταται από το ποσό «285 000 ευρώ».
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 22 Δεκεμβρίου 2005.

Labels: 7
0
15
6